Ministrul a subliniat că irigaţiile reprezintă un interes public, baza aprovizionării alimentare sigure. Tocmai de aceea, guvernul ungar oferă fermierilor tot sprijinul necesar pentru ca aceştia să se poată adapta la provocările generate de schimbările climatice şi să poată dezvolta culturile de plante care au o valoare adăugată mai mare. La fel ca şi până acum, producătorii pot conta pe guvern pentru a asigura condiţiile de producţie şi pentru a păstra competitivitatea, a explicat István Nagy.
În vederea îndeplinirii acestor obiective, guvernul maghiar preia şi în acest an povara financiară a irigaţiilor necesare agriculturii – aşa cum a făcut-o şi anul trecut. Taxa pentru serviciile de irigare în agricultură este asigurată prin intermediul instalaţiilor de apă deţinute de stat – chiar şi atunci când există furnizori intermediari de servicii -, astfel încât beneficiul este disponibil producătorilor care primesc apa necesară pentru irigaţii în cooperare cu un furnizor de apă pentru agricultură care este de stat, adică din apele de suprafaţă, dintr-un râu sau dintr-un canal, a adăugat ministrul.
Oficialul maghiar a explicat că Ministerul Agriculturii acordă o atenţie deosebită dezvoltării agriculturii pentru irigaţii atât prin programele sale aflate deja în curs de desfăşurare, cât şi prin licitaţiile care urmează să fie anunţate. Scopul este ca până în 2030, dimensiunea suprafeţelor irigate să se apropie de 350 000 de hectare. István Nagy a subliniat că în cadrul Programului de Dezvoltare Rurală, în Ungaria au fost sprijinite 962 de proiecte de dezvoltare a irigaţiilor agricole, în valoare totală de aproape 83 de miliarde de forinţi (210 milioane de euro).